Tragédia az útépítésen: áramütés okozta a kétgyermekes édesapa halálát
A közösségi oldalon egymást érik a részvétnyilvánító bejegyzések, hozzászólások.
Életét vesztette egy 26 éves, kétgyermekes cibakházi édesapa csütörtökön, amikor az útépítkezésen dolgozott a 4-es számú főúton, Szajol és Törökszentmiklós között. Az esettel kapcsolatban rengeteg bejegyzés és részvétnyilvánító hozzászólás született a legnagyobb közösségi portálon. A fiatalembert szemmel láthatóan sokan szerették, felesége és két gyermeke gyászolja. A tragédia körülményeiről különböző történetek keringenek, de mint azt Kardos József megyei vezető mentőtiszttől a szoljon.hu megtudta, áramütés érte a fiatalembert. Az ott tartózkodók azonnal értesítették a mentőszolgálatot, telefonos iránymutatás alapján megkezdték az újraélesztését, amit később a helyszínre érkező mentők folytattak. Nagyon sokáig küzdöttek a férfi életéért, de már nem lehetett megmenteni. Sipos Andrásné megyei rendőrségi sajtóreferens a hírportál megkeresésére elmondta, hogy Szajol külterületén, a 4-es számú út 110. kilométerszelvényében végzett útfelújítási munkálatok során csütörtökön a reggeli órákban egy férfi életét vesztette. A rendőrség foglalkozás körében elkövetett veszélyeztetés bűntett elkövetése miatt folytat eljárást.